Komission tiedonanto - Jäsenvaltioiden koordinoidusta vastauksesta ohjaamon ovien uusia suojaamisvaatimuksia koskevaan ICAOn asiakirjaan an 11/1.3.16-02/23 /* KOM/2002/0444 lopull. */





KOMISSION TIEDONANTO - Jäsenvaltioiden koordinoidusta vastauksesta ohjaamon ovien uusia suojaamisvaatimuksia koskevaan ICAOn asiakirjaan AN 11/1.3.16-02/23 1. TAUSTAA Terroristit toteuttivat syyskuun 11. päivän 2001 iskunsa tunkeutumalla lentokoneiden ohjaamoon ja ottamalla koneet hallintaansa. Näiden traagisten tapahtumien johdosta Kansainvälinen siviili-ilmailujärjestö (ICAO), jäsenvaltioiden sääntelyviranomaiset ja koko ilmailuala ovat tehneet yhteistyötä laatiakseen ohjaamon ovien uudet suojaamisvaatimukset ja estääkseen tällaisia tapahtumia toistumasta. Montrealissa 19.-20. helmikuuta 2002 pidetyssä ICAOn ylimääräisessä konferenssissa saavutettiin yksimielisyys ilmailualan tulevista turvatoimenpiteistä, joita ICAOn sopimuspuolina olevat jäsenvaltiot alkavat toteuttaa. Näihin toimenpiteisiin kuuluu ohjaamon suojaaminen. Valmistelutöiden ja ICAOn konferenssin aikana saavutettujen sopimusten kulminaationa ICAOn neuvosto hyväksyi ohjaamon suojaamiseksi toteutettavat turvatoimenpiteet hyväksymällä kansainvälisen siviili-ilmailun yleissopimuksen liitteeseen 6 tehtävän tarkistuksen 27. Komissio katsoo, että ICAOn tarkistuksella 27, joka koskee ohjaamon suojaamista koskevien vaatimusten tiukentamista, saatetaan myöhemmin täydentää yhteisön asetusta yhteisistä siviili-ilmailun turvaamista koskevista säännöistä. ICAOn konferenssin aikana yhteisö ja jäsenvaltiot omaksuivat puoltavan kannan lennonaikaisia turvatoimia koskevien vaatimusten tiukentamiseen. Tämän kannan mukaisesti ICAOn neuvosto hyväksyi ohjaamon suojaamista koskevat uudet vaatimukset. Sopimuspuolena olevia valtioita pyydetään nyt ilmoittamaan kantansa tarkistukseen 27 seuraavien määräaikojen kuluessa: 1. sopimuspuolena olevien valtioiden, jotka haluavat ilmaista vastustuksensa, on tehtävä se 15. heinäkuuta 2002 mennessä, ja 2. sopimuspuolena olevien valtioiden, jotka haluavat ilmoittaa eriävän mielipiteensä, on tehtävä se 28. lokakuuta 2002 mennessä. 2. EHDOTETTUJEN TOIMIEN ARVIOINTI Ohjaamon suojaamista koskevien ICAOn vaatimusten hyväksyminen on olennaisen tärkeää, jotta estetään asiattomien pääsy ohjaamoon. Tämä ei ole käynyt ilmi ainoastaan syyskuun 11. päivän yhteydessä vaan myös muiden, aikaisempien tapahtumien yhteydessä. ICAOn liitteeseen 6 tekemässä tarkistuksessa 27 asetetaan uusi lennonaikaisia turvatoimia koskeva vaatimus, ja tarkistus on ilma-alusten turvallisuusvaatimusten mukainen. ICAOn tarkistukselle 27 ehdottama täytäntöönpanoaikataulu antaa tarpeeksi aikaa perehtyä vaatimustenmukaisuuteen liittyvien käytännön vaatimusten yksityiskohtiin, mikä pienentää lentoliikenteen harjoittajiin kohdistuvia taloudellisia vaikutuksia. Kaikkien yhteisön jäsenvaltioiden yhteinen tuen ilmaus ICAOlle on tarpeen, jotta vahvistettua täytäntöönpanoaikataulua ei tarvitse lykätä. Poikkeamisella ICAOn aikataulusta ja ehdotettujen sääntöjen sisällöstä saattaa olla merkittäviä seurauksia, ja se saattaa johtaa viiveisiin sertifioinnissa ja ilma-alusten todistusten vastavuoroisessa tunnustamisessa yhteisön jäsenvaltioiden välillä sekä viiveisiin yhteisön ulkopuolisten maiden ilma-alusten sertifioinnissa. ICAOn liitteeseen 6 tekemän tarkistuksen 27 hyväksymisen johdosta jäsenvaltioiden asianomaisten viranomaisten on muutettava olemassa olevia EU:n vaatimuksia, jotka perustuvat Euroopan ilmailuviranomaisten yhteistyöjärjestön (JAA) yhteiseurooppalaisiin ilmailuvaatimuksiin (JAR), jotta helpotetaan ilma-alusten turvallisuuden ja turvatoimien tasapainottamista koskevia vaatimuksia. 3. PÄÄTELMÄT Komissio pyytää jäsenvaltioita ilmaisemaan tukensa kansainvälisen siviili-ilmailun yleissopimuksen liitteeseen 6 ehdotetulle ohjaamon suojaamista koskevalle tarkistukselle 27, sellaisena kuin siitä ilmoitettiin ICAOn konferenssissa helmikuussa 2002, ja edistämään siten yhteisön etua ilmailun turvaamisen alalla. Olisi yhteisön edun vastaista, jos jäsenvaltiot pidättäytyisivät antamasta aiemmin ilmaisemaansa tukea. Tästä syystä komissio kehottaa jäsenvaltioita vastaamaan myönteisesti ICAOn kirjeeseen nro AN 11/1.3.16-02/23 ilmailun turvaamisen yhdenmukaistamiseksi ja vahvistamiseksi. Koska yhteisö ei ole ICAOn jäsen, komissio muistuttaa jäsenvaltioiden kantojen koordinointivelvoitteesta asioissa, jotka kuuluvat yhteisön toimivaltaan tai koskevat yhteistä etua ja joista on keskusteltu ICAOn asianomaisissa elimissä. Tästä syystä aikomukseen poiketa liitteeseen 6 ehdotetusta tarkistuksesta 27 olisi sovellettava yhteisön tasolla etukäteen suoritettavaa koordinointia.